google/wiki40b huggingface dataset:
Neukölln

Elanikkond ja sotsiaalne olukord

Neuköllnil on halb maine. Sageli tuuakse teda sotsiaalsete probleemide näiteks. Mitu Neuköllni piirkonda on linnavalitsus nimetanud „erilise arendamisvajadusega alaks“. Kogu linnas on seesuguseid piirkondi 17 ja neist 9 asuvad Neuköllnis: Reuterplatz, Rollbergsiedlung, High-Deck-Siedlung, Schillerpromenade, Richardplatz Süd, Gropiusstadt/Lipschitzallee, Flughafenstraße, Weiße Siedlung ja Körnerpark. Seal on keskmisest oluliselt suurem kuritegevus. Narkokuriteod, sissemurdmised ja raskete kehavigastuste tekitamine on igapäevane. Lisanduvad integratsiooniprobleemid ja võimuorganite soovimatus tunnistada politseivägivalda. Berliini integratsioonivõimude hinnangul ei tulene Neuköllni probleemid suurest muulaste osakaalust, vaid on sotsiaalset laadi ja kehtivad ka sealsete sakslaste kohta: Neuköllnis on suur töötus, madal haridustase ja palju kooli pooleli jätvaid noori. 
Samas on Neuköllni põhjaosas alanud keskklassistumine ning tekkinud on hulk ateljeesid ja söögikohti. Põhja-Neuköllnist on saamas populaarne elupiirkond. 
1987. aastal anti rajoonile Euroopa auhind eeskujuliku integratsioonitöö eest ning 2008. aastal andis Saksamaa valitsus Neuköllnile tiitli „Mitmekesisuse asupaik“.
Neukölln valiti Euroopa Nõukogu ja Euroopa Komisjoni paljurahvuseliste linnade programmi pilootlinnaks.

Tänavapilt

Neuköllni rajoonis on mitu hoonestuslaadi. Rajooni põhjaosas on kesklinnale iseloomulik kõrghoonestus. Lõuna pool on pigem eeslinnale omane, kohati isegi maapiirkonda meenutav hoonestus. Neuköllni linnaosas domineerib 19. sajandi keskpaigast Gründerzeiti ajastust pärinev vanem, Berliinile omastest roheliste sisehoovidega kortermajadest koosnev hoonestus. Rajooni lõunaosas asub 1970. aastatel valminud elamupiirkond Gropiusstadt.

Ajalugu

Neuköllni mainiti esmakordselt 1360 Richardsdorpina, hiljem kasutati nimesid Ricksdorf (Rieksdorf) ja Rixdorf. Asula kese asus tollal Richardplatzi kohal.
1737 lubas Friedrich Wilhelm I Böömimaalt pärit luteri usku põgenikel asuda piirkonda elama. Põgenikud rajasid oma küla väljapoole senise asula piiri ja 1797. aastal sai Böhmisch-Rixdorf oma võimuorganid. 1874. aastal mõlemad iseseisvad asulad liideti. 
Nime Neukölln sai Rixdorf 1912. Nimemuutuse tingis koha halb maine, sest Rixdorfi peeti tollal kriminaalseks piirkonnaks.
1. oktoobril 1920 liideti Neukölln Berliiniga. Koos Britzi, Rudow ja Buckowi küladega moodustas Neukölln Berliini 14. haldusrajooni. 
Neuköllnil on kolmteist sõpruslinna. Välismaal asuvad sõpruslinnad on tüüpiliselt mõne suurlinna lähedal asuvad väikelinnad või suurlinna linnarajoonid. Neuköllni sõpruslinnad on Anderlecht (Belgia, alates 1955), Boulogne-Billancourt (Prantsusmaa, alates 1955), Hammersmith and Fulham (Londoni linnaosa, Suurbritannia, alates 1955), Wetzlar (Saksamaa, alates 1959), Köln (Saksamaa, alates 1967), Leonberg (Saksamaa, alates 1970), Bat Yam (Iisrael, alates 1978), Marino (Itaalia, alates 1980), Ústí nad Orlicí (Tšehhimaa, alates 1989), Puškin (Venemaa, alates 1991), Praha 5. linnarajoon (Tšehhimaa, alates 2005) ja Cigli (Izmiri linnarajoon, Türgi, alates 2005).
Papiniidu sild

Papiniidu sild on Tallinna–Pärnu–Ikla maanteel üle Pärnu jõe ehitatud sild. 
Sild valmis 1976. aastal ja selle pikkus on 284 m. Et sillalt said sõita üle ka rongid, siis nimetati seda mõnikord ka Papiniidu raudteesillaks.
Morton Gould

Morton Gould (10. detsember 1913 Richmond Hill, New Yorgi osariik, USA – 21. veebruar 1996Orlando, Florida) oli USA helilooja, dirigent, arranžeerija ja pianist.
Gould lõi hulgaliselt muusikat Broadway teatrietendustele ja filmidele, kuid temalt tellisid teoseid ka paljud sümfooniaorkestrid üle kogu USA, New Yorgi Linnaballett ja USA Kongressi Raamatukogu. Dirigendina juhatas ka kõiki suuremaid Ameerika orkestreid, samuti orkestreid Kanadas, Mehhikos, Euroopas, Jaapanis ja Austraalias.
1986–1994 oli Gould Ameerika Heliloojate, Autorite ja Kirjastajate Seltsi (ASCAP, American Society of Composers, Authors and Publishers) president. Ametiajal seisis ta esituskunstnike autoriõiguste eest, mõjutades ka ASCAPi liikmete õiguste kaitset internetis.
1995. aastal pälvis Morton Gould Pulitzeri muusikapreemia USA Rahvusliku Sümfooniaorkestri tellimusel loodud teose eest, mis sündis Mstislav Rostropovitši viimasel hooajal orkestris. 2005. aastal anti talle Grammy elutööauhind. Enamiku tema teostest ja arranžeeringutest avaldas RCA Records.
Gouldi pala "Calypso serenaad" esitasid tšellist Silvia Ilves ja saksofonist Villu Veski saatesarja "Klassikatähed" 3. saates 2016. aastal.
6. Eesti Piirikaitserügement

Isikkoosseis

Rügemendi pataljonid formeeriti Pärnus ja Kilingi-Nõmmes piirkonnas mobiliseeritud meestest. 1. aprillil 1944 oli koosseisus 55 ohvitseri, 355 allohvitseri ja 2167 sõdurit. Relvastuseks olid vanad itaalia karabiinid ning Esimese maailmasõja aegsed kuulipildujad.

Tegevus

Rügement saadeti algul 1944. aastal Peipsi äärde rannakaitsele Võõpsu kanti. 
1944. aasta juuli algul viidi rügement Pihkva rindele. Minnes üle Eesti piiri, keeldusid mehed Venemaale minemast. Olukorra päästis 10. kompanii ülem kapten Siitam, kes alustas teekonda Pihkvasse. Nüüd järgnes talle kogu rügement.
Paar nädalat hiljem viidi 6. Piirikaitserügement Narva rindele Permisküla alla. Rügemendi 2. pataljon asus kaitsele Narva jões asunud Permisküla saarele.
27. juuli hommikul avas Punaarmee tugeva ettevalmistuva suurtükitule rügemendi 3. pataljoni lõiku, kus ka umbes polgusuurusel Punaarmee üksusel õnnestus tulla üle Narva jõe pataljoni tagalasse. Kompanii ülem kapten Siitam pani tähele, et Punaarmee üksus nende selja taga juhib suurtükituld punaste rakettidega: kuhupoole rakett lasti, sinna kanti üle ka suurtükituli. Nüüd asus kapten ise Punaarmee suurtükituld juhtima, lastes vastase üksuse suunas üles punaseid rakette ja alustades samal ajal rünnakut nende vastu. Punaväelased sattusid paanikasse ja kandis omade suurtükitule läbi suuri kaotusi. Ainult vähestel neist õnnestus tagasi Peipsile pääseda.
11. augustil andis Nõukogude suurtükivägi ülitugeva ja kontsentreeritud tulelöögi Permisküla saarel asunud 2. pataljoni positsioonidele. Täistabamuse sai ka pataljoniülema kapten Perliste punker, kus olid koos peaaegu kõik pataljoni ohvitserid, kes kõik hukkusid. Suurtükitulele järgnes Nõukogude dessant, mis vallutas saare. Pääses vaid kolm sõjameest ja leitnant Kukk.  
Saare vallutamisele järgnenud katse saarelt edasi tungida lõi aga major Lillelehe moodustatud löögiüksus (rügemendi staabikompanii, mõned 292. Eesti Politseipataljoni kompaniid, rügemendi patarei, 4. Eesti Piirikaitserügemendi 1. pataljon) tagasi.
1944. aasta 17. septembri õhtul sai rügement käsu oma positsioonid maha jätta ja taanduda Dreiecki–Dobrina–Taga-Varesmetsa–Ees-Varesmetsa–Iisaku–Rannapungerja–Tudulinna–Avinurme kaudu uutele positsioonidele Mustajõe joonel. 
20. septembril jõudis rügement Tudulinna ning otsustas tee läbi lõiganud Punaarmee vägedest Avinurme juures lahinguga läbi murda. Pikati kandis pidas rügement koos 3. Eesti Piirikaitserügemendiga maha oma viimase lahingu. Pärast laskemoona lõppemist ja Nõukogude tankide ilmumist läksid allesjäänud mehed väikeste gruppidena laiali Alutaguse metsadesse.
Koidupuna

Põhjus

Koidupuna põhjuseks on see, et väiksema lainepikkusega (sinine ja violetne) valgus hajub atmosfääris Rayleigh' hajumise käigus kõige rohkem. Mida madalamal on päike, seda paksema õhukihi peab päikesevalgus läbima, nii et punane valgus, mille lainepikkus on suurim, jääb domineerima.

Aeg

Koidupuna algab pool kuni kolmveerand tundi enne päikesetõusu.
Olenevalt pilvisusest, geograafilisest asendist ja õhu aerosoolisisaldusest võib koidupuna olla vaadeldav ka hiljem, kui päikeseseis ei ole liiga kõrge.

Kuutõus

Analoogne nähtus on mõnikord vaadeldav täiskuu tõusu ajal.
August Daugell

August Johann Daugell (1. jaanuar 1830 – 8. november 1899 Peterburi) oli baltisaksa graveerija. 
Sündis Tartus Daugulli aiaäri asutaja Johann Daugulli pojana. Õppis Tartus F. L. Maydelli ksülograafiatöökojas, seejärel Peterburis Kunstide Akadeemias vabakuulajana. 
Avas Peterburis oma ksülograafiatöökoja. Sidemed Eestiga säilisid, Daugell valmistas puugravüüre trükistele, näiteks „Ma-rahwa Kalender”, „Ma-rahwa Kassuline Kalender”. Illustreerinud ka Daugulli aiaäri katalooge.
Tema käe all on õppinud nt Eduard Magnus Jakobson.
Iona

Ajalugu

563. aastal asutas iiri munk Columba saarel kloostri, millst sai alguse ristiusu levik Šotimaal ja Põhja-Inglismaal.
Saarele on maetud mitmed Šotimaa kuningad.
Vanemkolonel

Vanemkolonel on kolonelist kõrgem ja kindralmajorist madalam sõjaväeline auaste. Seda auastet kasutavates relvajõududes ei kasutata tavaliselt brigaadikindrali auastet.
Vanemkoloneli auaste on tänapäeval kasutusel Hiina Rahvavabariigi, Põhja-Korea, Tai ja Vietnami relvajõududes.
Priidu Priks

Isiklikku

Tema õde oli muusikateadlane ja pedagoog Tiina Jaaksoo (1939–2016), õemees Ülo Jaaksoo on informaatikateadlane.
Talvo Pabut

Talvo Pabut (27. veebruar 1962 Tartu – 25. juuni 2017 Tartu) oli eesti näitleja ja lavastaja.
Ta lõpetas 1980. aastal Tartu 2. Keskkooli ja õppis aastatel 1980–1984 Tallinna Riikliku Konservatooriumi lavakunstikateedri 11. lennus. Ta kaitses 2005. aastal Tartu Ülikoolis väitekirja ja sai teatriteaduse magistri kraadi.
Ta töötas aastatel 1984–1989 näitlejana Rakvere Teatris ja aastatel 1995–2001 Ugala teatris Viljandis.
Aastatel 1991–1993 oli ta Eesti Kirjanike Liidu Kirjanduse Propaganda Büroo kunstiline juht, seejärel 1993–1994 oli ta Noorsooteatri kirjandusala juhataja. Töötas Eesti Televisiooni Tartu stuudios 1994–1995. 
Alates 2001. aastast oli ta vabakutseline. Ansambli Kiritöö asutaja ja liige.

Isiklikku

Tema vend oli sisearhitekt ja disainer Kalle Pabut. Ta on olnud abielus näitleja Anne Veesaarega, abielust sündis poeg Ott Pabut.
Kohalik areng

Kohalik areng (inglise local development) on majanduslik ja sotsiaalne ning looduskasutuse ja looduskaitsega seotud edenemine kogukonnas, mis on määratletud kindla, enamasti ühe kohaliku omavalitsuse või muu väiksema haldusalaga.
Sorbonne'i Ülikool

Sorbonne'i Ülikool (prantsuse keeles Sorbonne Université) on ülikool Pariisis.
Ülikool asutati 1. jaanuaril 2018. aastal endiste Pariisi 4. ja Pariisi 6. Ülikooli baasil, millega liideti veel mitu väiksemat õppeasutust.
Ülikooli koosseisu kuulub Henri Poincaré Instituut.
Ivo Uukkivi

Muud ülesastumised

Mänginud telelavastustes "Trimalhio pidu" (1996) ja "Nukumaja ehk Norbert" (1999) ning telesarjades "Salmonid" (1993), "V.E.R.I." (1994–1996), "Waba Riik" (1997), "Kired" (1998–2000), "See pole piip" (2001), "Kelgukoerad" (2006–2009), "Ühikarotid", "Kalevipojad" (2011) ja "Alpimaja" (2012), jääaeg 4 oma hääle andnud tiiger diegole (2012) , osalenud kuuldemängudes "Kaval Ants ja Vanapagan" (1992), "Rännukutse" (2001) ning "Heailmadraakon".

Isiklikku

Tema elukaaslane on Mari-Liis Lill, nende poeg sündis 23. juunil 2011; varasemast kooselust Kristel Leesmendiga on tal tütar (sündinud aastal 1995).
Östen Undén

Bo Östen Undén (25. august 1886 Karlstad – 14. jaanuar 1974 Stockholm) oli Rootsi jurist, poliitik (sotsiaaldemokraat) ja diplomaat.
Östen Undén oli aastatel 1913–1937 Uppsala Ülikoolis õigusteaduse professor. 1917–1920 ja 1932–1936 oli ta Rootsi valitsuses portfellita minister. 1920. aastal oli ta kohtuminister. Esimest korda oli ta Rootsi välisminister 18. oktoobrist 1924 kuni 7. juunini 1926.
Aastatel 1921–1926, 1928, 1930–1931, 1933–1935 ja 1937–1939 kuulus Östen Undén Rootsi delegatsiooni Rahvasteliidus. 1946–1961 oli ta Rootsi esindaja Ühinenud Rahvaste Organisatsioonis.
Teist korda oli Östen Undén Rootsi välisminister 31. juulist 1945 kuni 19. septembrini 1962.
Lühikest aega oli ta Rootsi peaministri kohusetäitja 1946. aasta 6. oktoobrist kuni 11. oktoobrini.
Alexis Carrel

Alexis Carrel (28. juuni 1873 – 5. november 1944) oli prantsuse kirurg, bioloog ja eugeenik.
Tema järgi on nimetatud Kuul asuv kraater Carrel.
Simon Ostrovsky

Simon Ostrovsky (vene: Симон Островский; sündinud 2. veebruaril 1981) on Nõukogude Liidus sündinud ameerika dokumentalist ja ajakirjanik, kes oma tööde eest võitnud Emmy auhinna. Laiema tuntuse saavutas Ostrovsky oma 2014. aasta Ukraina kriisi kajastuse eest uudistekanalile VICE News. 2014. aasta aprillis sattus Ostrovsky venemeelsete võitlejate kätte pantvangi.

Karjäär

Ostrovsky hakkas dokumentaalfilme tegema 2007. aastal, kui ta oli juba kuus aastat töötanud endise Nõukogude Liidu vabariikides. Ta kirjutas Venemaaga seotud teemadel väljaandele The Moscow Times ning Gruusiast, Armeeniast ja Aserbaidžaanist Prantsuse uudisteagentuurile AFP.
2009. aastal paljastas Ostrovsky põhjakorealaste kasutamise Venemaa töölaagrites. Põhja-Korea režiimile tööliste eest raha maksnud ettevõte kuulub jõukale briti Hambro perekonnale.
Nimetatud laagreid külastas Ostrovsky 2011. aastal uuesti koos meediaettevõtte Vice Newsi asutaja Shane Smithiga. 2013. aastal tegi ta HBO-le dokumentaalsarja Põhja-Korea põgenike kohta.
2013. aastal palkas VICE Media Ostrovsky VICE'i produtsendiks HBO-s. Ta aitas VICE'il võita Emmy.
2014. aasta alguses aitas Ostrovsky kajastada VICE Newsi jaoks 2014. aasta Sotši taliolümpiamängudega seotud korruptsiooni. Samal aastal hakkas ta VICE Newsi jaoks tegema uudisteseeriat "Russian Roulette" (Vene rulett), mis kajastas 2014. aasta Ukraina kriisi. Seeria võitis 2015. aastal kaks Webby auhinda.
2014. aasta 21. aprillil oma Ukraina uudisteseeriat teinud Ostrovsky sattus Ida-Ukrainas Slovjanskis venemeelsete separatistide kätte pantvangi. Ostrovsky viibis vangistuses kolm ööpäeva.
Tema vangistamine pälvis kogu maailma meedia tähelepanu.
Veurne ringkond

Vallad ja osavallad

Ringkonna halduspiirides on 5 valda ja 28 osavalda.
Jutuleht (ajakiri)

Jutuleht : rahvalik ilukirjanduse, teaduse, nalja ja pilkenalja ajakiri oli huumoriajakiri, mis ilmus aastatel 1910–1911 Tartus ilmumissagedusega 2 korda kuus. 
Väljaandja ja toimetaja oli Friedrich-David Liblik.
Star Trek: Generatsioonid

Tegevustik

Komosedokist saadetakse välja äsja valminud tähelaev Enterprise NCC 1701 D. Jõudnud avakosmosesse, saab ta hädakutse kahelt laevalt, mis on jäänud lõksu tundmatusse energianähtusse. Osa hättasattunud laevade meeskonnast suudetakse päästa, kuid tuliuus laev saab vigastada ning kaotab aukülalisena laeval viibinud kapten J. T. Kirki. Edasine tegevus toimub mitmekümne aasta pärast, mil uue tähelaeva Enterprice NCC 1701 E sillal istub kapten Jean-Luc Picard. Ta saadetakse uurima kallaletungi kosmoses asuvale teadusjaamale, kus ta kohtub Sorani nimelise teadlasega, kes, nagu hiljem selgub, ongi kõige kurja juur. Pärast madistamist planeetidel ja alternatiivses universumis, kus kohatakse ka kadunud kapten Kirki, saadakse viimase abiga dr Soranist jagu.
Vahtrepa pank

Vahtrepa pank ehk Kallaste pank on loode–kagusuunaline pank Hiiu maakonnas Hiiumaa vallas Vahtrepa külas, Hilleste–Hellamaa tee ääres. Pank jääb Kallaste maastikukaitsealale.
Paekallas kerkis merest umbes 2000 aastat tagasi.
Astang on kuni 7,5 meetrit kõrge ja rohkem kui 500 meetri pikkune. Valdavalt lubjakivist koosneva aluspõhja paljandit peetakse eriti suureks, see on 35 meetrit pikk ja kuni 3,5 meetrit kõrge.
Paekalda kaguosas paljandub 28 meetri pikkuselt biohermne lubjakivi, selline paljand on oma ulatuselt Eestis erakordne. Paljandis esineb palju korallide, sammalloomade ja stromatopooride kivistisi.
Kulpad (koopad) esinevad kolmes paekalda lõigus, kõik paekaldalt alla viivast trepist kagus. Neist suurim asub keskmises lõigus; selle laius on 3,2, sügavus 1,5 ja kõrgus 1,3 meetrit.
Kallaste pangaga on seotud mõned Vanapagana muistendid, näiteks olevat paekalda sees olnud Vanapagana sepikoda. Vanapagan olevat ühel päeval külarahvaga riidu läinud ja Vohilaiule kolinud, enne aga sepikoja sissepääsu suure kiviga tõkestanud.
Pank asub Vohilaiust umbes 1,5 km edelas. Umbes 120–140 aasta vanuse männimetsa tõttu laiule tänapäeval vaadet ei avane.
Buenos Airese järv

General Carrera järv ehk Buenos Airese järv  (Tšiilis Lago General Carrera, Argentinas Lago Buenos Aires) asub Tšiili ja Argentina piiril ja on nende riikide suurim järv. Järve pindala on 1850 km², millest 970 km² kuulub Tšiilile ja 880 km² Argentinale. Järv on tekkinud liustike sulamisveest.
Järve lõunakaldal asub Chile Chico linn.
Julius Aamisepp

Julius Aamisepp (1. september (vkj 20. august) 1883 Harjumaa, Kloostri vald, Karilepa, Karlepa-Tõnu talu – 19. jaanuar 1950 Jõgeva) oli eesti sordiaretaja.

Tegevus

Ta sattus sõdurina Peterburi. Aastal 1905 heideti ta revolutsioonilise tegevuse pärast sõjaväekoolist välja. Aastatel 1905–1906 oli ta vangis Peeter-Pauli kindluses. Sõjaväeteenistusse jäi ta 1907. aastani, hiljem oli politseilise valve alla.   
Julius Aamisepp alustas kartuli sordiaretust isatalus (Tõnu talus Karilepas). Aastal 1907 leidis ta, et üks kartulipesakond on eriti arvukas. Ta eraldas selle pesakonna 14 kartulit. Järgnevatel aastatel andsid sellest pesakonnast pärinevad kartulid kolmandiku võrra suuremat saaki. Kuue aastaga aretas ta kartulisordist "Imperaator" esimese eesti kartulisordi "Kalevipoeg", mille saagikus ületas "Imperaatori" 58% võrra.
Esimese maailmasõja ajal oli ta 1914–1916 Tallinnas suurtükiväe ametnik. Ta aitas 1917 moodustada eesti rahvuslikke väeosasid. 
Töötas 1920–1950 Jõgeva Sordiaretusjaamas (Jõgeva Sordikasvanduses) osakonnajuhatajana.
Julius Aamisepp on aretanud 43 kartulisorti, 20 hernesorti, 14 õunasorti ning põldoa-, söödapeedi-, söödanaeri, sibula, karusmarja-, musta sõstra, punase sõstra, pirni- ja ploomisorte.
Tema kõige tuntum sort on kartul "Jõgeva kollane".  
Aamissepp kogus Jõgevale ühe suurema kartulikollektsiooni maailmas (1500 sorti koos teisenditega, kokku umbes 3000 säilikut).

Pere

Tema vanemad olid Siim Aamisepp ja Liisa Aamisepp (neiuna Vrager). 
Ta abiellus 1917 Anna Marie Volmeriga. 
Ants Aamisepp, Ilmar Aamisepp ja Valve Jaagus on Julius Aamisepa lapsed.
Kuldar Sikk

Kuldar Sikk (sündinud 20. juunil 1979 Puhjas Tartumaal) on Eesti autosportlane (kaardilugeja).
Ta on olnud muuhulgas Urmo Aava, Ott Tänaku ja ukrainlase Juri Protassovi kaardilugeja.
2001. aastal võitis ta Eesti meistrivõistlustel klassis A 2000+ hõbemedali ja 2010. aastal klassis N 2000+ pronksmedali.
Sikk jõudis esimese eestlasena 100 MM-ralli stardini (Portugali ralli 2018).
Minevik (keeleteadus)

Minevik on keeles ajakategooria liige.
Kevade tänav (Rakvere)

Kevade tänav on tänav Rakveres.
Tänava pikkus on 475 meetrit ja asub Rakvere Vallimäe linnaosas, oosi Rakvere Vallimägi lääneküljel. Ta on paralleelne Vallikraavi tänavaga põhja-lõuna suunaliselt ning külgneb Rakvere linna piiriga. Ta ühendab Suve, Veere, Valli ja Varsakopli tänavaid. Põhja suunas jätkub Linnuse tänavana.  
Rakvere Vallimäe linnaosa on kujunenud välja 20. sajandi teises pooles, linnaosas paiknevad põhiliselt ühepereelamud.
Pampa

Pampa on tasane lähistroopiline rohtla Lõuna-Ameerikas Argentina (Buenos Airese, La Pampa, Santa Fe ja Córdoba provintsi), Brasiilia (kõige lõunapoolsema Rio Grande do Suli osariigi) ja Uruguay territooriumil. Loodusliku pampa taimkate sarnaneb Euraasia stepi omaga; erinevus on korvõieliste rohkus.

Loomastik

Seal elab mitmesuguseid loomi, näiteks viskatša, puuma, vöölased ja jaanalinnulaadne nandu.

Elutegevus

Enamik Argentina põhja- ja idaosa sademerohket pampa-ala on põllustatud, lõuna- ja lääneosa pampad on põuased, seal tegeldakse peamiselt karjandusega.
Tiia Toomet

Tiia Toomet (sündinud 9. veebruaril 1947 Tallinnas) on eesti kirjanik.
Toomet lõpetas 1970 Tartu Riikliku Ülikooli ajaloo ja 1978 Eesti Riikliku Kunstiinstituudi tekstiilikunstniku erialal. 
Tiia Toomet on Tartu mänguasjamuuseumi üks rajajaid (koos Meeri Säre ja Mare Hundiga) ning oli aastatel 1994–2007 selle direktor.
Ta on alates aastast 1985 Eesti Kirjanike Liidu liige.

Isiklikku

1969. aastast on Tiia Toomet abielus Jaan Kaplinskiga. Tal on pojad Ott-Siim Toomet, Lauris Kaplinski ja Lemmit Kaplinski ning tütar Elo-Mall Toomet.
Stanislav Kutšer

Stanislav Aleksandrovitš Kutšer (vene keeles Станислав Александрович Кучер; sündinud 18. märtsil 1972 Leningradis Vene NFSV-s) on vene ajakirjanik.
Ta on raadiojaama Kommersant FM poliitikavaatleja ja ühtlasi 2017. aastast meediaprojekti Snob peatoimetaja, vahetades sellel ametikohal välja Nikolai Uskovi. 
Aastatel 1990–1996 oli Kutšer Komsomolskaja Pravda kaastööline. 1991. aasta suvel saatis ajaleht ta korrespondendina Ameerika Ühendriikidesse. Alates 1996. aastast töötas ta telekanalites. Aastatel 2005–2007 oli Kutšer ajakirja National Geographic Traveller venekeelse versiooni toimetaja.
2012. aastast on Kutšer Venemaa Föderatsiooni presidendi juures asuva kodanikuühiskonna arengu ja inimõiguste nõukogu liige.

Haridus

Kutšer lõpetas 1994. aastal Moskva Riikliku Rahvusvaheliste Suhete Instituudi rahvusvahelise ajakirjanduse erialal.

Isiklikku

Tema isa Aleksandr Kutšer töötab ajakirjanikuna Peterburis. Ema Natalja Maksimova on ajakirjanik ja kirjanik, elab Orjolis. Abikaasa Jekaterina Varzar on fotograaf.
Stanislav Kutšer valdab inglise, prantsuse ja hindi keelt.
Dan Hoerner

Dan Hoerner (sündinud 13. mail 1969) on Seattle'i emobändi Sunny Day Real Estate endine kitarrist.
Ta tegi kaasa ka Dashboard Confessionali EP-l "So Impossible".
Praeguseks on Hoerner muusikast tagasi tõmbunud ning tegeleb oma farmi ja John Despiritoga kahasse loodud veebilehega The Art Conspiracy.
Ohio

Asukoht

Põhjas piirneb Ohio Erie järve ning Michigani osariigiga, lõunas Kentuckyga, läänes Indianaga, idas Pennsylvaniaga ning kagus Lääne-Virginiaga.

Ajalugu

Ohio on Ameerika Ühendriikide osariik 1803. aastast alates.

Rahvastik

2010. aasta rahvaloenduse järgi elas Ohios 11 536 504 inimest. Elanike arvult on Ohio Ameerika Ühendriikides seitsmes osariik.
Liiva tänav (Viljandi)

Liiva tänav on tänav Viljandis Kesklinna linnaosas.
Tänav algab Tartu tänavalt ja suundub alguses lõunasse ning siis kagusse. Tänav lõppeb Ranna puiesteel.
Tänava pikkus on 239 m.
Tänav sai nime 1915.
La Scala

La Scala (ametlikult Teatro alla Scala) on maailma üks kuulsamaid ooperiteatreid. Teater asub Milanos Piazza della Scalal. Teater avati 3. augustil 1778 Antonio Salieri ooperiga "Europa riconosciuta". 
Praegune ehitis rajati 25. veebruaril 1776 tulekahjus hävinud Teatro Ducale asemele. Enne seda aga oli seal Santa Maria alla Scala kirik. Selle kiriku järgi sai nime ka teater. Arhitekti Giuseppe Piermarini esimese kavandi lükkas tollal Austria võimu all olnud Milano hertsogiriigi kuberner tagasi, ent teise kiitis Austria keisrinna Maria Theresia isiklikult heaks.
Teatri uusklassitsistlik fassaad on tagasihoidlik, interjöör aga suurejooneline. Oma 2000 istekohaga on La Scala Euroopa suurim teater. Harukordseks peetakse teatri akustikat. Esialgu oli ooperis koguni 3000 istekohta. Publik istub hobuserauakujuliselt: saal on 26 meetrit lai ja 6 loožiga kokku 27 meetrit kõrge.
Pärast ooperit "Giovanna d'Arco" (esietendus 1845) ei lubanud Giuseppe Verdi pikki aastaid oma oopereid La Scalas mängida, sest teater oli tema muusikat muutnud (Verdi sõnul rikkunud). Järgmine Verdi ooper La Scalas oli 1887 aastal esietendunud "Otello". Ka Verdi viimane ooper "Falstaff" esietendus just seal.
La Scala ooperihooaeg avatakse Milano kaitsepühaku Ambrosiuse päeval 7. detsembril. Kõik etendused peavad lõppema enne keskööd. Pärast etenduse algust ei lasta enam kedagi saali ja selles osas ei tehta erandeid.
Mark Wahlberg

Mark Robert Michael Wahlberg (sündinud 5. juunil, 1971 Bostonis  Massachusettsis) on Oscari nominatsiooniga USA filminäitleja ja teleprodutsent, varem Marky Mark nime all tuntud räppar.
Tema tuntuimate filmirollide hulka kuuluvad osatäitmised filmides "Boogie ööd", "Ahvide planeet", "Itaalia rööv", "Invincible" ja "Kahe tule vahel".
Douglas Hyde

Douglas Hyde (iirikeelne nimi Dubhghlas de hÍde) (17. jaanuar 1860 – 12. juuli 1949) oli Iirimaa keeleteadlane ja poliitik.
Ta oli Iirimaa esimene president 1938–1945.
Ta rajas organisatsiooni Gaelic League, mis on üks  suuremaid ja mõjuvõimsamaid kultuuriorganisatsioone Iirimaal.
Elżbieta Witek

Elżbieta Barbara Witek (sündinud 17. detsembril 1957 Jaworis) on Poola poliitik (Õigus ja Õiglus).
Ta on lõpetanud Wrocławi Ülikooli magistrikraadiga. Ülikooli lõpetamise järel töötas õpetajana ja koolidirektorina. Alates 2005. aastast oli ta Poola Seimi liige.
Alates 4. juunist kuni 9. augustini 2019 oli ta Poola siseminister. Alates 9. augustist 2019 on ta Poola Seimi esimees.